b'\n_START_ARTICLE_\nDror Kashtan\n_START_PARAGRAPH_\nDror Kashtan (Hepreaksi:\xd7\x93\xd7\xa8\xd7\x95\xd7\xa8 \xd7\xa7\xd7\xa9\xd7\x98\xd7\x9f) (s. 1. lokakuuta 1944 Petah Tikva, Palestiinan brittil\xc3\xa4inen mandaatti) on israelilainen jalkapallovalmentaja ja entinen keskikentt\xc3\xa4pelaaja.\n_START_SECTION_\nUra pelaajana\n_START_PARAGRAPH_\nKashtan edusti peliurallaan Hapoel Petah Tikvaa ja Hapoel Kfar Sabaa pelaten yhteens\xc3\xa4 140 ottelua Israelin p\xc3\xa4\xc3\xa4sarjassa. Israelin maajoukkueessa Kashtan esiintyi kolmessa ottelussa. H\xc3\xa4n oli aikanaan ensimm\xc3\xa4inen israelilaispelaaja, joka pelasi maajoukkueessa ennen debytointiaan Israelin liigassa.\n_START_SECTION_\nUra valmentajana\n_START_PARAGRAPH_\nKashtan aloitti valmennusuransa Hapoel Kfar Saban juniorivalmentajana 1975. Sittemmin Kashtan on yli 30 vuotta kest\xc3\xa4neell\xc3\xa4 valmennusurallaan luotsannut eri israelilaisseuroja useaan otteeseen. H\xc3\xa4n on maansa menestynein valmentaja kuudella liigamestaruudella, kuudella State Cupin ja kolmella Toto Cupin voitollaan. _NEWLINE_Kashtan siirtyi Israelin maajoukkueen per\xc3\xa4simeen alkuvuonna 2006 Avram Grantin j\xc3\xa4tetty\xc3\xa4 teht\xc3\xa4v\xc3\xa4ns\xc3\xa4. Kashtan luotsasi Israelia EM2008-karsinnoissa hyv\xc3\xa4ll\xc3\xa4 menestyksell\xc3\xa4. Tasaisessa karsintalohkossa lopputurnauspaikka j\xc3\xa4i lopulta pisteen p\xc3\xa4\xc3\xa4h\xc3\xa4n. Kashtan valmensi Israelia my\xc3\xb6s MM2010-karsinnoissa. Israel ei selviytynyt MM-turnaukseen, ja Kashtanin korvasi karsintojen j\xc3\xa4lkeen maajoukkueen valmentajana Luis Fern\xc3\xa1ndez._NEWLINE_Kes\xc3\xa4kuussa 2010 Kashtan palasi seurajoukkuevalmentajaksi Bnei Yehudan per\xc3\xa4simeen.  H\xc3\xa4n johdatti seuran kauden p\xc3\xa4\xc3\xa4tteeksi Israelin liigan nelj\xc3\xa4nneksi ja mukaan Eurooppa-liigaan. Kauden j\xc3\xa4lkeen kokenut Kashtan j\xc3\xa4tti Bnei Yehudan ja siirtyi State Cupin voittaneen  Hapoel Tel Avivin per\xc3\xa4simeen.  Kashtanin pesti p\xc3\xa4\xc3\xa4ttyi potkuihin jo tammikuussa 2012, kun Hapoel oli j\xc3\xa4\xc3\xa4nyt yhdeks\xc3\xa4n pisteen p\xc3\xa4\xc3\xa4h\xc3\xa4n sarjak\xc3\xa4rjest\xc3\xa4. Potkujen taustalla olivat my\xc3\xb6s Kashtanin ja seurajohdon kiristyneet v\xc3\xa4lit. _NEWLINE_Huhtikuussa 2012 Kashtan allekirjoitti sopimuksen Israelin liigassa kuudenneksi sijoittuneen Bnei Yehuda Tel Avivin kanssa.  Kashtan luotsasi Bnei Yehudan kaudella 2012/13 Israelin liigassa hienosti nelj\xc3\xa4nneksi. Kausi 2013/14 ei sujunut odotusten mukaisesti ja kokenut valmentaja j\xc3\xa4tti joukkueen joulukuussa 2013.'